Din 31 martie, a fost operaționalizat un nou sistem de verificare a documentelor de identitate, în contextul aderării României la Spațiul Schengen, cu frontierele aeriene și maritime.
Practic, în cadrul activităților de legitimarea a persoanelor, polițiștii vor folosi de acum dispozitive mobile (tablete sau telefoane mobile) pe care este instalată aplicația eDAC ce permite interogări în bazele de date ale Ministerului Afacerilor de Interne (MAI), prin scanarea automată a actului de identitate sau prin introducerea manuală a datelor de identificare.
Astfel se reduce substanțial timpul de interacțiune dintre polițist și persoana legitimată.
Datele personale afișate, dar care nu pot fi stocate, pe aceste dispozitive beneficiază de toată protecția oferită de aplicațiile utilizate de instituțiile abilitate, dau asigurări autoritățile.
"După interogare, aplicația returnează răspuns cu HIT-urile/semnalările din bazele de date ale MAI și emite alerte în cazul identificării persoanelor urmărite, față de care s-au dispus măsuri preventive, persoanelor dispărute, în cazul depistării unui autovehicul furat, precum și în alte situații, în urma acestor alerte polițiștii aplicând imediat măsurile legale conform procedurilor și legislației în vigoare, în funcție de specificul fiecărui caz în parte", explică purtătoarea de cuvânt a Poliției Județene Sibiu, Luciana Lazăr.
Sursa citată a mai menționat și că pe lângă celelalte mijloace tehnice de dotare, polițiștii de la ordine publică, poliție rutieră, investigații criminale dar și poliție transporturi vor avea de acum încolo asupra lor și un telefon mobil sau o tabletă de serviciu de pe care să poată accesa în mod securizat Aplicația eDAC.
Verificările pot fi făcute atât în ceea ce privește documentele de identitate sau de identificare emise de autoritățile române, cât și cele emise de alte state.
Dacă nu aveți un document de identitate la dumneavoastră riscați să ajungeți la sediul poliției pentru identificare. Regula este valabilă și pentru străini, în cazul cărora vor fi informați reprezentanții Inspectoratului General pentru Imigrări, pentru persoanele care nu au stabilită șederea legală în România.
"Prin intermediul acestui instrument, polițiștii vor putea realiza mai rapid verificările în teren, verificări ce se realizau până în prezent prin intermediul dispeceratelor sau al stațiilor de emisie recepție, iar în cazul în care vor fi depistate persoane urmărite, dispărute, implicate în săvârșirea a diferite infracțiuni, autovehicule furate, care au aplicate sechestre și în alte situații, vor putea fi dispuse cu celeritate, măsurile legale care se impun în astfel de cazuri", a mai menționat reprezentanta IPJ Sibiu.